SCB แจ้งปิดปรับปรุงระบบ ATM ชั่วคราวทั่วประเทศ
SCB แจ้งปิดปรับปรุงระบบATM ชั่วคราวทั่วประเทศ ในวันที่ 13 ม.ค.60 เวลา 23.00 น. ถึง 05.00 น. ของวันที่ 14 ม.ค.60
10 ม.ค. 2560

ธนาคารไทยพาณิชย์ จำกัด (มหาชน) หรือ SCB ระบุว่า ธนาคารจะทำการปิดระบบ ATM ชั่วคราวทั่วประเทศ ในวันศุกร์ที่ 13 มกราคม 2560 ตั้งแต่เวลา 23.00 น. ถึง เวลา 05.00 น. ของวันเสาร์ที่ 14 มกราคม 2560 เพื่อพัฒนาประสิทธิภาพการทำงานของระบบATM พร้อมยกระดับการให้บริการที่ดียิ่งขึ้น
ทั้งนี้ การปิดระบบ ATM ดังกล่าว จะส่งผลให้ลูกค้าของธนาคารไม่สามารถใช้บัตรทุกประเภท (บัตรเอทีเอ็ม บัตรเดบิต และบัตรเครดิต) ที่ตู้ ATM/CDM ของธนาคารไทยพาณิชย์ และต่างธนาคาร รวมถึงไม่สามารถใช้บัตรเดบิตเพื่อชำระค่าสินค้าและบริการที่เครื่องรูดบัตร ณ ร้านค้าได้
อย่างไรก็ตาม บัตรเครดิตของธนาคารไทยพาณิชย์ยังสามารถใช้ชำระค่าสินค้าและบริการที่เครื่องรูดบัตร ณ ร้านค้าได้ตามปกติ สำหรับ Internet Banking (Easy Net), Mobile Banking (Easy App) และ UP2ME ลูกค้าจะสามารถทำธุรกรรมโอนเงินไปยังบัญชีภายในธนาคารไทยพาณิชย์ได้ตามปกติ แต่จะไม่สามารถโอนเงินไปต่างธนาคารได้